C 347/20

Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2020/C 347/14)

Európska komisia schválila túto nepodstatnú zmenu v súlade článkom 6 ods. 2 druhým pododsekom delegovaného nariadenia Komisie (EÚ) č. 664/2014 (1).

Žiadosť o schválenie tejto nepodstatnej zmeny je uverejnená v databáze Komisie eAmbrosia.

JEDNOTNÝ DOKUMENT

„BRABANTSE WAL ASPERGES“

EÚ č.: PDO-NL-01177-AM01 – 27. 1. 2020

CHOP (X) CHZO ( )

1. Názov

„Brabantse Wal asperges“

2. Členský štát alebo Tretia Krajina

Holandsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Všeobecný opis

Označenie „Brabantse Wal asperges“ sa vzťahuje na jedlé výhonky špargle pestovanej v oblasti Brabantse Wal. Názov sa vzťahuje výlučne na čerstvú špargľu triedy kvality 1.

„Brabantse Wal asperges“ sú jedlé výhonky špargle (Asparagus officinalis) predávané ošúpané alebo neošúpané.

„Brabantse Wal asperges“ sa na trh uvádzajú v troch podkategóriách triedy 1 a musia vykazovať tieto kvalitatívne vlastnosti vzhľadom na hrúbku a farbu:

— A biele = priemer 16 – 22 mm,

— AA biele = priemer 22 – 28 mm,

— AAA biele = priemer 28 mm a viac.

Maximálna povolená odchýlka priemeru je 1 mm v 10 % hmotnosti dávky.

Dĺžka špargle sa pohybuje medzi 20 cm a 24 cm. Maximálny povolený rozdiel v dĺžke na predané množstvo je 2 cm.

Do triedy kvality 1 sa zatrieďuje len čisto biela špargľa pravidelného tvaru s minimálnou dĺžkou 20 cm, hlavička nesmie byť sfarbená ani otvorená, výhonky nesmú byť duté, poškodené a nesmú vykazovať žiadnu „hrdzu“ (hnedé fľaky).

Organoleptické vlastnosti

Chuťové vlastnosti

„Brabantse Wal asperges“ sa od iných druhov špargle odlišujú svojou mierne slanou chuťou, ktorá len veľmi zriedka má aj horké tóny.

Vzhľad

Špargľa má čistú bielu farbu.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Pestovanie a zber špargle môžu vykonávať výlučne pestovatelia vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

V záujme zaručenia kvality, čerstvosti a prepojenia na predmetný región sa špargľa musí do štyroch hodín po zbere chladiť pri teplote najviac 4 °C aspoň 12 hodín.

Nevykonáva sa žiadne spracovanie ani konzervovanie, jediným povoleným úkonom je šúpanie na želanie kupujúceho.

Špargľu balí pestovateľ, aby sa zaručil jej pôvod a identifikovateľnosť a zachovala jej kvalita. Ak by sa špargľa nezabalila, jej kvalita by sa do 12 hodín od zberu v dôsledku vyschnutia a zmeny farby zhoršila.

Špargľa je pre spotrebiteľov i reštauračný sektor dostupná v rozličných hmotnostných jednotkách: neošúpaná v plastových vreckách alebo ošúpaná na uzavretých plastových táckach.

3.6. Špecifické pravidlá označovania výrobku, na ktorý sa vzťahuje registrovaný názov

Na balení špargle nazývanej „Brabantse Wal asperges“ musí byť etiketa s logom Únie pre chránené označenie pôvodu (CHOP) a toto logo:

4. Stručné vymedzenie zemepisnej oblasti

Vymedzená zemepisná oblasť pestovania špargle „Brabantse Wal asperges“ sa nachádza na juhozápade provincie Severné Brabantsko a zahŕňa obce Bergen op Zoom, Woensdrecht (plantáž Wouwse vrátane prírodnej rezervácie Kalmthoutse Heide) a časti obcí Steenbergen a Roosendaal. Táto oblasť sa označuje ako „Brabantse Wal“.

5. Súvislosť so zemepisnou oblasťou

Špargľa „Brabantse Wal asperges“ sa vyznačuje jemnou miernou chuťou, ktorá nevykazuje takmer žiadne horké tóny. Prvý chuťový vnem, ktorý zanecháva, je slaný, v niektorých prípadoch až mierne sladký. Jej jemná aróma bez dominantných tónov umožňuje jej spracovanie mnohorakými spôsobmi v kombinácii s celou škálou pokrmov. Od iných druhov špargle sa odlišuje práve touto výnimočnou chuťou.

Názov „Brabantse Wal asperges“ sa už mnoho rokov bezprostredne spája so zemepisnou oblasťou „Brabantse Wal“. Ide o osobitnú kultúrno-historickú a geologickú oblasť na juhozápadnom cípe provincie Brabantsko. Vymedzená zemepisná oblasť sa odlišuje od okolia tým, že sa nachádza vo vyššej polohe (tzv. „de wal“, teda val). Je dôsledkom navŕšenia piesčitých usadenín.

Ľahké a dobre odvodnené piesčité pôdy tejto oblasti predstavujú priaznivú pôdnu štruktúru pre pestovanie špargle „Brabantse Wal asperges“, ktorej sa tu darí vďaka malému odporu voľných piesčitých pôd.

„Brabantse Wal“ je najstaršou holandskou pestovateľskou oblasťou a až do 50. rokov 20. storočia (vrátane) bol Bergen op Zoom najväčšou oblasťou pestovania špargle v Holandsku.

Rozloha pestovateľskej oblasti je približne 50 ha.

Táto zemepisná oblasť sa vyznačuje miernym prímorským podnebím. Toto mierne prímorské podnebie je výrazne ovplyvnené teplým Golfským prúdom v neďalekom Atlantickom oceáne, ktorý zohrieva aj Severné more. Jeho pôsobením vanú prevažne západné až juhozápadné vetry, ktoré prinášajú pomerne suchý a slaný morský vzduch zo Zeelandu do oblasti „Brabantse Wal“. Tieto vetry na oblasť doslova „narážajú“. Zostávajúca vlhkosť slaného morského vzduchu klesá na piesčité pôdy v „Brabantse Wal“ a táto skutočnosť sa prejavuje aj v slanej chuti špargle „Brabantse Wal asperges“.

Voda je jedným z prvkov, ktoré určujú chuťové vlastnosti špargle. Slaná podzemná voda, ktorá tečie prirodzenou podzemnou cestou od „Kalmthoutse Heide“ cez „Brabantse Wal“ smerom na Zeeland, je hlavným zdrojom živín pre špargľu, ktorej 95 % tvorí voda. Minerálne látky rozpustné vo vode, prirodzene prítomné v piesčitých pôdach, sa podieľajú na zintenzívnení chuti špargle. Dodatočné polievanie rastlín by malo za následok stratu tejto vlastnosti, preto sa takmer nikdy nepolievajú. Pri príprave pokrmov s použitím tejto špargle nie je potrebné pridávať soľ.

Špargľa „Brabantse Wal asperges“ vďačí za svoje osobitné vlastnosti nielen podnebiu a pôde v oblasti, kde sa pestuje, ale takisto dlhej pestovateľskej tradícii v regióne a zručnostiam pestovateľov, ktorí sa tejto činnosti venujú už celé generácie.

Dejiny pestovania „Brabantse Wal asperges“ v tejto oblasti majú už niekoľko desaťročí.

V účtovných knihách kláštora v Huijbergen sa nachádza dokonca zmienka o kúpe noža na špargle z roku 1685.

Špargľa „Brabantse Wal asperges“ sa pestuje výlučne na voľnom priestranstve udržateľným spôsobom a zber prebieha od polovice apríla do konca júna.

Špargľa sa pestuje podzemne vo veľkých hrobliach. Keďže do hroblí slnečné svetlo nepreniká, výhonky rastúce smerom nahor nezozelenejú, ale zostávajú biele.

Listy zrelej špargle sa ponechávajú na poli až do jesene, vďaka čomu rastlina môže prijímať živiny, ktoré sama produkuje.

V neskorej jeseni sa listy odstránia a na jar sa vysadí nová špargľa.

„Brabantse Wal asperges“ sa zberá ručne, príležitostne pomocou špeciálneho zberového vozíka, ktorým sa zo zeme zdvihne fólia pokrývajúca špargľu a následne sa umiestni naspäť. Zber prebieha od polovice apríla do konca júna.

Pestovanie špargle „Brabantse Wal asperges“ si vyžaduje osobitné úsilie a know-how pestovateľov.

Pomerne suchý slaný morský vzduch sa podpisuje na skutočnosti, že „Brabantse Wal asperges“ sa vyznačujú nízkou náchylnosťou na ochorenia, vďaka čomu možno v porovnaní s inými oblasťami pestovania špargle používať menej chemických prípravkov na ochranu rastlín.

Dôkladné sledovanie rastlín je ďalším faktorom znižujúcim potrebu používania prípravkov na ochranu rastlín. Tieto chemické prípravky sa používajú len v prípade potreby, a nie podľa stanoveného harmonogramu, ako to je bežné pri pestovaní špargle.

Nižšia miera používania chemických prípravkov na ochranu rastlín, než je bežné pri pestovaní špargle, sa z časti prejavuje v osobitnej chuti špargle „Brabantse Wal asperges“.

Pestovatelia takisto pravidelne odberajú vzorky pôdy a skúmajú jej minerálne zloženie. Aj preto sa hnojivo používa len v prípade potreby.

Špargľa môže rásť prirodzene bez nepotrebných zásahov a vďaka tomu je silná a odolnejšia voči chorobám než iné druhy špargle a zachováva si svoje organoleptické vlastnosti.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.rvo.nl/sites/default/files/Productdossier%20Brabantse%20Wal%20asperges.pdf

(1) Ú. v. EÚL 179, 19.6.2014, s. 17.